**20-2/2022**

**Savaria Szimfonikus Zenekar**

**Munkaterv 2022**

A Savaria Szimfonikus Zenekar 2022 évi munkaterve a szimfonikus zenekarok hagyományos működésének megfelelően a művészeti programok megvalósításán alapul. A szimfonikus együttes munkavégzését minden esetben a teljesítendő feladatok, a hangversenyek előadása és az azokra történő felkészülés határozza meg, emiatt a munkaterv minden esetben csak a teljesítendő feladatokat tudja rögzíteni. A zenekar működése szezonális szerkesztésű, és nem a költségvetési évhez igazodik, ezért a munkaterv is ezt tükrözi. Az 1. számú bekezdés a jelenleg zajló koncertévad 2022-ben aktuális rendezvényeire vonatkozik, a 2. számú bekezdés pedig a 2022 – 2023-as évad december 31-ig tartó időszakáról nyújt áttekintést. Az első 7 hónap előkészítése mind szakmai, mind financiális alapon már megtörtént, ehhez kapcsolódott a fenntartó által már megismert és elfogadott, a 2021-2022-es koncertszezont financiális szempontból elemző kimutatás is. Az augusztustól kezdődő időszak, a 2022-2023-as szezon tervezése már elindult, a következő hangversenyévad szombathelyi műsorainak közzététele várhatóan május közepén történik meg.

1. A 2021-2022-es hangversenyévad január elsejétől április 8-ig terjedő időszakában a Savaria Szimfonikus Zenekar 5 bérleti hangversenyt, 3 filmzenei koncertet, 16 ifjúsági előadást valósított meg Szombathelyen. Februárban Ausztriában míg márciusban Budapesten lépett fel zenekarunk.

Az évad további, még előttünk álló feladatai: 6 bérleti előadás - köztük operabemutatóval az AGORÁ-ban, 15 ifjúsági hangverseny Vas és Veszprém megyében, 5 koncert Szombathelyen kívül – Budapesten, Nagykanizsán, Zalaegerszegen valamint két alkalommal Kőszegen -, valamint újabb ausztriai fellépés is megvalósul majd.

A fenti számok jól mutatják, hogy januártól június végéig összesen 58 olyan komolyzenei esemény valósul meg, melyben a Savaria Szimfonikus Zenekar aktív résztvevő. Ezek a számok már közelítik a Covid-járványt megelőző időszak adatait.

2. A 2022. augusztus 1. és december 31. közötti időintervallumban jelenleg újabb 37 hangverseny megvalósítása várható. Ebből 15 a Bartók Teremben megrendezendő nagyzenekari koncert, melyből 11 a klasszikus vonalat, 4 pedig az úgynevezett crossover stílust képviseli. 3 alkalommal nyílik lehetőségünk más magyarországi helyszínen történő fellépésre, valamint 12 ifjúsági előadás valósulhat meg a Zenemanók sorozat keretében. A 7 külföldi koncert alkalmával hatszor Ausztriában / Bécs, Güssing, Salzburg, Millstatt, St. Lambrecht/ míg egyszer Horvátországban / Varasd / képviseljük előadóművészeti tevékenységünkkel Szombathelyt és Magyarországot.

A számok azt mutatják, hogy csak Szombathelyen a Savaria Szimfonikus Zenekar közel 80 komolyzenei esemény megvalósításánál működik közre a 2022-es évben. Ha ehhez hozzátesszük még a különböző, a Bartók Terembe meghívott produkciókat is, akkor elmondhatjuk, hogy a várossal megkötött fenntartói szerződés által elvárt mutatószámokat jelentősen átlépjük.

Az eseménynaplóban rögzített vagy rögzítésre kerülő események természetesen nem adnak teljes képet a szimfonikus zenekar munkájának összességéről, ezek csak a végeredményt tükrözik. A próbafolyamatok szinte minden esetben flexibilitást igényelnek, hiszen ezek az általánosan bevált próbaterminusok alapján minden alkalommal az adott programnak megfelelően kerülnek kialakításra. Nem jelenik meg az egyéni felkészülés sem, amely elengedhetetlen részét képezi egy-egy szimfonikus művész munkavégzésének. Nem szerepelnek azok a kulturális események sem, ahol a zenekar művészeiből alakult különböző kamaraegyüttesei közreműködnek, pedig együttesünk megítélésénél, a zenekar kulturális életben betöltött szerepének elemzésekor ezek a fellépések szintén rendkívül fontosak.

Az elkövetkező évadok kapcsán mindenképpen meg kell említeni, hogy a 2022-2023-as évadtól kezdve ismét lesz vezetőkarmestere Szombathely nemzeti kategóriás zenekarának. 2022 augusztusától Vajda Gergely veszi kezébe az együttes szakmai irányítását, a döntést a hosszabb kiválasztási időszakot követően a művészi kollektíva teljes egyetértéssel fogadta. Személyében egy olyan országosan és nemzetközileg is elismert és keresett dirigens kerül a zenekar élére, akinek szakmai felkészültsége és kapcsolatrendszere garanciát jelenthet a további évek fejlődésére.

Feltétlenül fontos figyelmet szentelni a művész számára a legnagyobb inspirációt nyújtó közönség jelenlegi állapotának. Az elmúlt 2 év járvánnyal súlyosbított időszaka jelentősen erodálta a közönségbázist, ennek újraépítése jelenti most a legnagyobb kihívást. Meg kell erősíteni a média-jelenlétet, és meg kell találni azokat a megszólítási formákat, melyek segítségével a jelenlegi közönségünk tagjai mellett új pártolókat is találhatunk.

A munkaterv utolsó szakaszában ki kell térni a nem művészeti kérdésekre is. A zenekar tevékenységét nagyban befolyásoló gazdasági mutatók reményeink szerint 2022-ben is megfelelően alakulnak. Az előadóművészeti többlettámogatás elősegítheti a gazdálkodási tervszámok megvalósítását, bár azáltal, hogy a központi költségvetés lehetőségeit figyelembe vevő, adott évadra megítélt, változó nagyságrendű összegről beszélünk, ez nem tud beépülni az állandó finanszírozásba. Reméljük, hogy az állami és fenntartói támogatásból, valamint a zenekar tervezett szinten megvalósuló bevételeiből származó financiális hátteret ezzel az összeggel kiegészítve biztosíthatjuk a személyi állomány létszámának stabilizálása érdekében a bérezés piacképességének megtartását, valamint tudjuk folytatni a hangszerállomány minőségi cseréjét is.

A Savaria Szimfonikus Zenekar 2022. évi munkaterve a jelenleg zajló évad elfogadott költségvetési tervezetének és a hasonló rendszerben megvalósítandó újabb évad terveinek alapján készült, figyelembe véve az intézmény fontos szerepét a Város, a régió és Magyarország kulturális életében.

Kiss Barna igazgató

                                                                                         Savaria Szimfonikus Zenekar

Szombathely, 2022. április 8.